 Kwenye mchezo huo ambao Yanga walishinda kwa mabao 2-1, Telela alilazimika kutolewa nje baada ya kugongana na mchezaji wa JKT Mlale, hali iliyomfanya kupoteza fahamu kwa dakika kadhaa.Telela aliliambia gazeti hili kuwa yuko kwenye hali nzuri kiafya na anaweza kucheza mchezo wowote ukiwemo dhidi ya Azam.“Baada ya kuumia sasa najisikia vizuri kabisa, nimeanza mazoezi na wenzangu, lakini kocha ndiye atakayeamua anipange kwenye mechi inayokuja au la, kama mchezaji hilo haliko ndani ya uwezo wangu, bali kocha,”alisema Telela.Telela alikuwepo uwanjani wakati Yanga ikiibuka na ushindi wa mabao 2-0 dhidi ya klabu ya Cercle de Joachim ya Mauritius na kusema timu yao ilicheza vizuri hasa kipindi cha pili.“Tulihitaji kusonga mbele tu na hilo tumefanikiwa, lakini ukija kwenye upande wa mchezo wenyewe nadhani tulicheza vizuri na zaidi kipindi cha pili,” alisema Telela. Yanga leo itacheza na Azam katika mchezo wa Ligi Kuu Tanzania Bara Uwanja wa Taifa, Dar es Salaam.